**Speranţa nu moare niciodată**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bucuria-mi scurtă se brăzdează odată cu câmpul,

în fiecare primăvară îmi înfloreşte între dinţi

până când zilele cu soare îşi odihnesc amiezele

la umbra răcoroasă a norilor.

Nopţile se desfăşoară prin frunze şi ierburi

cu pânze de întuneric cu miros de flori

şi o neostoită dorinţă de lumină.

Sunt stele aprinse-n imensul policandru

toată suflarea le priveşte cum răsar ori apun,

clipele mele se îmbină cu clipele tale grăbite,

să bată la porţile zidite ale universului

fără să uite că moartea desculţă nu găseşte cheile

şi rămâne pe pământ mai departe.

Se confirmă că totul se stinge,

ciclul vieţii se reia

pe alte coordonate de creaţie

şi nimeni nu se teme.

Îmbătrânim cu împlinirea şi acceptarea

fericirii de dincolo, nu ştim ce ce ne aşteaptă,

speranţa nu moare niciodată,

rămâne văduvă.